“ฟิทช์” เตือนสงครามการค้า-Brexit กระทบแนวโน้มเศรษฐกิจโลก
ผู้สื่อข่าวรายงานว่า ฟิทช์ เรทติ้งส์ ได้ออกมาเตือนว่า ข …
10 ก.ย. 2562

ผู้สื่อข่าวรายงานว่า ฟิทช์ เรทติ้งส์ ได้ออกมาเตือนว่า ข้อพิพาททางการค้าระหว่างสหรัฐกับจีน และแนวโน้มที่อังกฤษจะแยกตัวออกจากสหภาพยุโรป (Brexit) โดยไม่มีการทำข้อตกลงนั้น กำลังส่งผลกระทบด้านลบต่อแนวโน้มเศรษฐกิจโลก
โดย ฟิทช์ เรทติ้งส์ เปิดเผยว่า หากอังกฤษถอนตัวออกจากสหภาพยุโรปแบบไม่มีข้อตกลงแล้ว เศรษฐกิจอังกฤษก็จะถดถอยลงอย่างมีนัยสำคัญในปีหน้า และจะส่งผลกระทบต่อไปถึงเศรษฐกิจยูโรโซนด้วยเช่นกัน
นอกจากนี้ การชะลอตัวลงของเศรษฐกิจจีนก็กำลังส่งผลกระทบด้วย โดยเฉพาะอย่างยิ่งต่อเศรษฐกิจยูโรโซน ซึ่งฟิทช์ เรทติ้งส์ คาดการณ์ว่า เศรษฐกิจจีนน่าจะชะลอตัวลงจนขยายตัวเพียง 6.1% ในปีนี้ จากเดิมที่คาดไว้ที่ 6.2% และเหลือ 5.7% ในปีหน้า จากเดิมที่คาดการณ์ไว้ที่ 6.0%
สำหรับประเทศในแถบเอเชียแปซิฟิกนั้นยังคงมีแนวโน้มมั่นคงเป็นส่วนใหญ่ ยกเว้นฮ่องกง ซึ่งก่อนหน้านี้ไม่นาน ฟิทช์ เรทติ้งส์ ปรับลดอันดับเครดิตสากลสกุลเงินต่างประเทศระยะยาว (Long-Term Foreign Currency Issuer Default Rating – IDR) ของฮ่องกงลงสู่ระดับ AA จากระดับ AA+ หลังจากฮ่องกงเผชิญกับการประท้วงที่นานหลายเดือน
 
 